CELEX: 32021R1452
Language: et
Date: 2021-09-03 00:00:00
Title: Komisjoni rakendusmäärus (EL) 2021/1452, 3. september 2021, millega pikendatakse toimeaine kaaliumvesinikkarbonaadi kui madala riskiastmega toimeaine heakskiitu kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (EMPs kohaldatav tekst)

6.9.2021   
               
               
                  ET
               
               
                  Euroopa Liidu Teataja
               
               
                  L 313/30
               
            
         KOMISJONI RAKENDUSMÄÄRUS (EL) 2021/1452,
         3. september 2021,
         millega pikendatakse toimeaine kaaliumvesinikkarbonaadi kui madala riskiastmega toimeaine heakskiitu kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 koostoimes artikli 22 lõikega 1,
         ning arvestades järgmist:
         
                     (1)
                  
                  
                     Komisjoni direktiiviga 2008/127/EÜ (2) lisati kaaliumvesinikkarbonaat toimeainena alates 1. septembrist 2009 nõukogu direktiivi 91/414/EMÜ (3) I lisasse.
                  
               
                     (2)
                  
                  
                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.
                  
               
                     (3)
                  
                  
                     Toimeaine kaaliumvesinikkarbonaadi heakskiit, nagu on sätestatud rakendusmääruse (EL) nr 540/2011 lisa A osas, aegub 31. augustil 2022.
                  
               
                     (4)
                  
                  
                     Kooskõlas komisjoni rakendusmääruse (EL) nr 844/2012 (5) artikliga 1 on kõnealuses artiklis sätestatud ajavahemikus esitatud taotlused toimeaine kaaliumvesinikkarbonaadi heakskiidu pikendamiseks.
                  
               
                     (5)
                  
                  
                     Taotlejad esitasid täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.
                  
               
                     (6)
                  
                  
                     Referentliikmesriik koostas kaasreferentliikmesriigiga konsulteerides pikendamise hindamisaruande kavandi ning esitas selle 19. detsembril 2019 Euroopa Toiduohutusametile (edaspidi „toiduohutusamet“) ja komisjonile. Toiduohutusamet tegi täiendava kokkuvõtliku toimiku üldsusele kättesaadavaks ja algatas pikendamise hindamisaruande kavandi suhtes avaliku konsultatsiooni. Toiduohutusamet edastas pikendamise hindamisaruande kavandi taotlejatele ja liikmesriikidele märkuste esitamiseks ning edastas laekunud märkused komisjonile.
                  
               
                     (7)
                  
                  
                     20. aprillil 2021 esitas toiduohutusamet komisjonile oma järelduse (6) selle kohta, kas kaaliumvesinikkarbonaat võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele.
                  
               
                     (8)
                  
                  
                     Komisjon esitas 5. ja 6. juulil 2021 pikendamisaruande ja määruse eelnõu kaaliumvesinikkarbonaadi kohta alalisele taime-, looma-, toidu- ja söödakomiteele.
                  
               
                     (9)
                  
                  
                     Komisjon palus taotlejatel esitada oma märkused toiduohutusameti järelduse kohta ning kooskõlas rakendusmääruse (EL) nr 844/2012 artikli 14 lõike 1 kolmanda lõiguga pikendamisaruande kohta. Taotlejad esitasid oma märkused, mida analüüsiti põhjalikult.
                  
               
                     (10)
                  
                  
                     Vähemalt ühe toimeainet kaaliumvesinikkarbonaati sisaldava taimekaitsevahendi puhul on ühe või mitme esitatud kasutusalaga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud.
                  
               
                     (11)
                  
                  
                     Kaaliumvesinikkarbonaadi heakskiidu pikendamise riskihindamine põhineb esitatud kasutusalade piiratud hulgal, mis siiski ei piira kasutusalasid, mida kaaliumvesinikkarbonaati sisaldavate taimekaitsevahendite puhul võidakse lubada. Seega on asjakohane kaotada piirang kasutada kõnealust toimeainet üksnes fungitsiidi või insektitsiidina.
                  
               
                     (12)
                  
                  
                     Lisaks leiab komisjon, et kaaliumvesinikkarbonaat on madala riskiastmega toimeaine vastavalt määruse (EÜ) nr 1107/2009 artiklile 22. Kaaliumvesinikkarbonaat ei ole probleemne aine ja vastab tingimustele, mis on sätestatud määruse (EÜ) nr 1107/2009 II lisa punktis 5.1. Seepärast on asjakohane pikendada kaaliumvesinikkarbonaadi kui madala riskiastmega aine heakskiitu.
                  
               
                     (13)
                  
                  
                     Rakendusmäärust (EL) nr 540/2011 tuleks seega vastavalt muuta.
                  
               
                     (14)
                  
                  
                     Komisjoni rakendusmäärusega (EL) 2021/745 (7) pikendati kaaliumvesinikkarbonaadi heakskiidu kehtivusaega 31. augustini 2022, et kõnealuse aine heakskiidu pikendamise saaks lõpule viia enne selle aegumist. Kuna heakskiidu pikendamise otsus võeti vastu enne heakskiidu pikendatud kehtivusaja lõppkuupäeva, peaks käesoleva määruse kohaldamise alguskuupäev olema sellest kuupäevast varasem.
                  
               
                     (15)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Toimeaine heakskiidu pikendamine
            Toimeaine kaaliumvesinikkarbonaadi heakskiitu pikendatakse vastavalt I lisale.
         
         
            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa muudetakse vastavalt käesoleva määruse II lisale.
         
         
            Artikkel 3
            Jõustumine ja kohaldamise alguskuupäev
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. novembrist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 3. september 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 309, 24.11.2009, lk 1.
         
            (2)  Komisjoni 18. detsembri 2008. aasta direktiiv 2008/127/EÜ, millega muudetakse nõukogu direktiivi 91/414/EMÜ mitme toimeaine lisamisega (ELT L 344, 20.12.2008, lk 89).
         
            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
         
            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
         
            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).
         
            (6)  „Conclusion on the peer review of the pesticide risk assessment of the active substance potassium hydrogen carbonate“ (Järeldus toimeaine kaaliumvesinikkarbonaadi pestitsiidina kasutamise riskihindamist käsitleva vastastikuse eksperdihinnangu kohta), EFSA Journal (2021); 10.2903/j.efsa.2021.6593. Kättesaadav internetis: www.efsa.europa.eu.
         
            (7)  Komisjoni 6. mai 2021. aasta rakendusmäärus (EL) 2021/745, millega muudetakse rakendusmäärust (EL) nr 540/2011 seoses toimeainete alumiiniumammooniumsulfaadi, alumiiniumsilikaadi, beflubutamiidi, bentiavalikarbi, bifenasaadi, boskaliidi, kaltsiumkarbonaadi, kaptaani, süsinikdioksiidi, tsümoksaniili, dimetomorfi, etefooni, teepuuekstrakti, famoksadooni, rasva destilleerimisjääkide, rasvhapete C7 kuni C20, flumioksasiini, fluoksastrobiini, flurokloridooni, folpeedi, formetanaadi, giberelliinhappe, giberelliinide, heptamaloksüloglükaani, hüdrolüüsitud valkude, raudsulfaadi, metasakloori, metribusiini, milbemektiini, Paecilomyces lilacinus'e tüve 251, fenmedifaami, fosmeedi, metüülpirimifossi, taimeõlide/rapsiseemneõli, kaaliumvesinikkarbonaadi, propamokarbi, protiokonasooli, kvartsliiva, kalaõli, lõhna abil toimivate taimse või loomse päritoluga repellentide/lambarasva, S-metolakloori, liblikaliste hargnemata ahelaga feromoonide, tebukonasooli ja uurea heakskiidu kehtivusaja pikendamisega (ELT L 160, 7.5.2021, lk 89.).
      
      
         
            I LISA
            
                        
                           Üldnimetus, tunnuskoodid
                        
                     
                     
                        
                           IUPACi nimetus
                        
                     
                     
                        
                           Puhtus
                            (1)
                        
                     
                     
                        
                           Heakskiitmine
                        
                     
                     
                        
                           Heakskiitmise aegumine
                        
                     
                     
                        
                           Erisätted
                        
                     
                  
                        Kaaliumvesinikkarbonaat
                        CASi nr 298-14-6
                        CIPACi nr 853
                     
                     
                        kaaliumvesinikkarbonaat
                     
                     
                        990 g/kg
                     
                     
                        1. november 2021
                     
                     
                        31. oktoober 2036
                     
                     
                        Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse kaaliumvesinikkarbonaadi heakskiidu pikendamise aruande järeldusi, eelkõige selle I ja II liidet.
                     
                  
               (1)  Täiendavad andmed toimeaine identifitseerimiseks ja toimeaine omadused on esitatud pikendamisaruandes.
         
      
      
         
            II LISA
            Rakendusmääruse (EL) nr 540/2011 lisa muudetakse järgmiselt:
            
                        1)
                     
                     
                        A osast jäetakse välja kanne 244 kaaliumvesinikkarbonaadi kohta;
                     
                  
                        2)
                     
                     
                        D osasse lisatakse järgmine kanne:
                        
                                    
                                       Number
                                    
                                 
                                 
                                    
                                       Tavanimetus, tunnuskoodid
                                    
                                 
                                 
                                    
                                       IUPACi nimetus
                                    
                                 
                                 
                                    
                                       Puhtus
                                    
                                 
                                 
                                    
                                       Heakskiitmise kuupäev
                                    
                                 
                                 
                                    
                                       Heakskiidu aegumine
                                    
                                 
                                 
                                    
                                       Erisätted
                                    
                                 
                              
                                    „32
                                    
                                 
                                 
                                    Kaaliumvesinikkarbonaat
                                    CASi nr
                                    298-14-6
                                    CIPACi nr 853
                                 
                                 
                                    IUPACi nimetus: kaaliumvesinikkarbonaat
                                 
                                 
                                    990 g/kg
                                 
                                 
                                    1. november 2021
                                 
                                 
                                    31. oktoober 2036
                                 
                                 
                                    Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse kaaliumvesinikkarbonaadi heakskiidu pikendamise aruande järeldusi, eelkõige selle I ja II liidet.“